Notum sit omnibus sancte Matiscensis ecclesie fidelibus presentibus et futuris, quia cum esset domnus Walterius episcopus in propria sede, juxta basilicam Beati Vincentii martiris, fretus canonicorum suorum presentia adiit ejus presentiam quidam clericus nomine Breindencus humiliter poscens ut sibi concederet quasdam terras per precarie firmitatem, sitas in pago Matisconensi, in agro Fusciacensi, in villa Vincellas. Est autem unus mansus qui terminatur a mane terra Sancti Petri, a medio die rivo currente, a sero terra Sancti Stephani, a circio via publica, et in ipsa villa silva que terminatur a mane terra ipsius Breindenci, a medio die et a circio terris Sancti Stephani, a sero terra Francorum. Est autem in ipsa villa vinea cum campo simul tenente; terminatur a mane via publica, a medio die Sancti Stephani, a sero et a circio terris Sancti Petri et Rotberti. Est et in ipsa villa pratum unum, terminatur a mane terra Breindenci et heredum suorum, a medio die et a sero terra Sancti Stephani, a circio via publica. Est autem in villa Cantriacum mansus unus qui terminatur a mane terra Simonis et Achardi, a medio die et a circio viis publicis, a sero terra Francorum. Cujus petitionem domnus episcopus gratam suscipiens, consentientibus canonicis, concessit ei supradictas terras per precarie firmitatem, eo pacto ut in vita sua teneat et possideat; et post ejus decessum, he terre ad mensam canonicorum redeant, et ipse Brendincus omni anno, in festivitate Sancti Vincentii, fratribus XII denarios persolvat.